DEĊIŻJONI TAL-KUNSILL
5 ta’ Mejju 2009
dwar l-iffirmar u l-applikazzjoni proviżorja tal-Ftehim Interim bil-ħsieb ta’ Ftehim ta' Sħubija Ekonomika bejn il-Komunità Ewropea u l-Istati Membri tagħha, minn naħa waħda, u l-Istati FSE tal-SADC, min-naħa l-oħra
(2009/850/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikoli 57(2), 133 u 181 flimkien mal-ewwel sentenza tal-ewwel subparagrafu tal-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1)
Fit-12 ta’ Ġunju 2002 il-Kunsill awtorizza lill-Kummissjoni biex tibda negozjati bil-ħsieb tal-konklużjoni ta' strumenti ta' Ftehim ta’ Sħubija Ekonomika mal-pajjiżi tal-AKP.
(2)
Dawn in-negozjati għal ftehimiInerim bil-ħsieb ta’ Ftehim ta' Sħubija Ekonomika (minn hawn 'il quddiem imsejjaħ “il-ftehim interim bil-ħsieb ta' FSE”) ġew konklużi u l-ftehim interim bil-ħsieb tal-FSE bejn il-Komunità Ewropea u l-Istati Membri tagħha, minn naħa waħda, u l-Istati FSE tal-SADC, min-naħa l-oħra (inklużi l-Botswana, il-Lesoto, in-Namibja, is-Sważiland u l-Możambik) ġie inizjalat fit-23 ta' Novembru 2007 u fit-12 ta' Diċembru 2007 għan-Namibja.
(3)
L-Artikolu 105(4) tal-ftehim interim bil-ħsiev ta' FSE jipprevedi l-applikazzjoni proviżorja tiegħu sakemm dan jidħol fis-seħħ.
(4)
Il-ftehim interim bil-ħsieb tal-FSE għandu jiġi ffirmat f’isem il-Komunità u applikat, fir-rigward tal-elementi rilevanti tal-kompetenza tal-Komunità, fuq bażi proviżorja soġġett għall-konklużjoni tiegħu f’data aktar tard,
IDDEĊIEDA KIF ĠEJ:
Artikolu 1
L-iffirmar tal-ftehim interim bil-ħsieb ta’ Ftehim ta' Sħubija Ekonomika bejn l-Istati FSE tal-SADC u l-Komunità Ewropea u l-Istati Membri tagħha huwa b’dan approvat f'isem il-Komunità, soġġett għad-Deċiżjoni tal-Kunsill li tikkonċerna l-konklużjoni tal-imsemmi FS interim.
It-test tal-ftehim interim bil-ħsieb ta' FSE huwa mehmuż ma’ din id-Deċiżjoni.
Artikolu 2
Il-pożizzjoni li l-Komunità għandha tieħu fil-Kunsill Konġunt tal-Istati FSE tal-SADC-KE u l-Kumitat tal-Kummerċ u l-Iżvilupp tal-Istati FSE tal-SADC-KE hija determinata mill-Kunsill fuq bażi ta' proposta tal-Kummissjoni f'konformità mad-dispożizzjonijiet korrispondenti tat-Trattat.
Artikolu 3
Il-President tal-Kunsill huwa b'dan awtorizzat li jaħtar il-persuna/persuni li jkollha/jkollhom is-setgħa tifirma/jiffirmaw il-ftehim interim bil-ħsieb ta' FSE f'isem il-Komunità Ewropea soġġett għall-konklużjoni tiegħu.
Artikolu 4
Fir-rigward tal-elementi li huma fil-kompetenza tal-Komunità, il-ftehim interim bil-ħsieb ta’ FSE għandu japplika proviżorjament kif ġrevist fl-Artikolu 105(4) tiegħu, sakemm jitlestew il-proċeduri meħtieġa għall-konklużjoni tiegħu. Il-Kummissjoni ser tippubblika avviż li jagħti tagħrif dwar id-data tal-applikazzjoni proviżorja.
Magħmul fi Brussell, 5 ta’ Mejju 2009.